ກໍາປູເຈຍແລະໄທສູ້ລົບກັນຄືນ ໃກ້ກັບວັດເຂົາພະວິຫານ
ທະຫານກໍາປູເຈຍແລະໄທ ປະທະກັນອີກ ຢູໃກ້ໆກັບບ່ອນທີ່ເກີດການປະທະກັນ ໃນຄັ້ງກ່ອນ ທີ່ມີຜູ້ຄົນເສຍຊືວິດ.
ພວກທະຫານໄທແລະກໍາປູເຈຍຍິງຕໍ່ສູ້ກັນອີກໃນວັນອັງຄານ ມື້ນີ້ ໃກ້ໆກັບວັດເຂົາພະວິຫານອັນເປັນວັດເກົ່າແກ່ ທີ່ເປັນ ບ່ອນເກີດການປະທະກັນຮ້າຍແຮງຫລາຍບັ້ນທີ່ພາໃຫ້ມີຜູ້ ຄົນເສຍຊີວິດໄປໃນຕົ້ນປີນີ້ ການຍິງຕໍ່ສູ້ກັນນີ້ມີຂຶ້ນຫລັງຈາກເກີດການສູ້ລົບກັນເປັນເວ ລາ 4 ມື້ຢູ່ໃກ້ໆກັບວັດທີ່ເກົ່າແກ່ອີກ 2 ແຫ່ງ ທີ່ຕັ້ງຢູ່ຫ່າງ ຈາກວັດເຂົາພະວິຫານໄປທາງກໍ້າຕາເວັນຕົກ 160 ຫລັກ ກິໂລແມັດ ຊຶ່ງພາໃຫ້ມີຄວາມສ່ຽງເພີ່ມຂຶ້ນໃນການທີ່ຈະ ເກີດສົງຄາມຊາຍແດນທີ່ກວ້າງຂວາງອອກຕື່ມ ບໍ່ໄດ້ມີການແຈ້ງໃຫ້ຊາບໃນທັນທີກ່ຽວກັບຜູ້ບາດເຈັບຫລືລົ້ມຕາຍໃນການປະທະກັນຢູ່ໃກ້ໆກັບວັດເຂົາພະວິຫານໃນວັນອັງຄານມື້ນີ້ຊຶ່ງເປັນບ່ອນທີ່ມີຜູ້ເສຍຊີວິດໄປ 10 ຄົນ ແລະອີກຫລາຍສິບຄົນໄດ້ຮັບບາດເຈັບໃນການສູ້ລົບກັນເປັນເວລາ 4 ມື້ໃນເດືອນກຸມພາຜ່ານມາ ການປະທະກັນໃນເຂດພາກຕາເວັນຕົກ ຂອງກຳປູເຈຍແຫ່ງນີ້ ໄດ້ດໍາເນີນໄປປະມານ 3 ຊົ່ວໂມງໃນຄືນວັນຈັນວານນີ້ ອົງການຂ່າວຝຣັ່ງ AFP ອ້າງຄໍາເວົ້າຂອງນາຍທະຫານກໍາປູເຈຍທ່ານນຶ່ງວ່າ ທະຫານຄົນນຶ່ງເສຍຊີວິດເວລາຂຸມຫຼົບລູກປືນໃຫຍ່ທີ່ບໍ່ແໜ້ນໜາຂອງຜູ້ກ່ຽວ ພັງທັບລາວ ຊຶ່ງເຮັດໃຫ້ຈໍານວນຜູ້ເສຍຊີວິດທັງໝົດເພີ່ມຂຶ້ນເປັນ 13 ຄົນໃນເຂດຂັດແຍ້ງ ກັນທີ່ວ່ານີ້ ການດຳເນີນຄວາມພະຍາຍາມທາງການທູດເພື່ອຢຸດຕິການສູ້ລົບກັນຍັງດໍາເນີນຢູ່ຕໍ່ໄປ ເຖິງແມ່ນມີການຍົກເລີກແຜນການຢ້ຽມຢາມ 2 ປະເທດໃນວັນຈັນວານນີ້ ໂດຍທ່ານ Marty Natalegawa ລັດຖະມົນຕີການຕ່າງປະເທດອິນໂດເນເຊຍ ຊຶ່ງເປັນປະທານ ໝຸນວຽນຂອງກຸ່ມອາຊຽນປະຈໍາປີນີ້ ກໍຕາມ ທີ່ກຸງວໍຊິງຕັນ ລັດຖະມົນຕີການຕ່າງປະເທດສະຫະລັດ ທ່ານນາງຮີນລາຣີ ຄລິນຕັນ ກ່າວ ວ່າສະຫະລັດມີຄວາມເປັນຫ່ວງກັງວົນຢ່າງເລິກເຊິ່ງ ກ່ຽວກັບບັນຫາຂັດແຍ່ງຊາຍແດນດັ່ງ ກ່າວນີ້ ແລະຮຽກຮ້ອງໃຫ້ທັງສອງຝ່າຍໃຊ້ຄວາມຍັບຍັ້ງຈາກການເກາະຜິດຕ່າງໆ ທ່ານ ສຸຣິນ ພິດສຸວັນ ເລຂາທິການໃຫຍ່ກຸ່ມອາຊຽນ ກໍໄດ້ຮຽກຮ້ອງເຊ່ນກັນໃຫ້ມີການໂອ້ລົມສົນ ທະນາລືກັນໃນທັນທີ ລະຫວ່າງ 2 ປະເທດສະມາຊິກຂອງກຸ່ມອາຊຽນນີ້